Logic Fun
Går du rundt med en lille Mozart eller McCartney i maven? Med programmet Logic Fun kan du få afløb på alle dine komponistdrømme. Har du evnerne, kan du bruge programmet til at skrue en hit-komposition sammen, og så er vejen åbnet for rigdom og berømmelse. Programmet kan selvfølgelig også bruges til bare at lege hjemmekomponist.

Logic Fun arbejder med musik i MIDI-formatet. Du kan benytte et utal af forskellige instrumenter i dine kompositioner, så du fx kan lave alt fra klassisk musik med stryger- og horn-sektion til heftige funknumre med en fræk basguitar. De enkelte instrumenter placeres på hvert sit spor, og du kan også lægge dine egne lydoptagelser med fx sang ind i nummeret. 

Du kan benytte tastaturet til at komponere, eller du kan tilslutte et keyboard til computeren, spille direkte ind i computeren, og derefter redigere de noder, du har spillet.